टूर्नामेंट के पहले ही हफ्ते में डिजिटल पर 550 करोड़ व्यूज मिले
IPL TV Viewership BARC Report 2023 राजस्थान रॉयल्स और चेन्नई सुपर किंग्स के मैच डिजिटल प्लेटफॉर्म पर सबसे ज्यादा लोगों ने देखा
IPLके मैच डिजिटल प्लेफॉर्म यानी मोबाइल और लैपटॉप पर ज्यादा देखे जा रहे हैं। जबकि टीवी पर व्यूरशिप में गिरावट आई है। ब्रॉडकास्ट ऑडियंस रिसर्च काउंसिल (BARC) की ताजा रिपोर्ट के अनुसार IPLकी लोकप्रियता में कोई कमी नहीं आई है। लेकिन मैच देखने के प्लेटफॉर्म में बदलाव आया है।
BARC ने IPLके 16वें सीजन के 10 मैचों की व्यूरशिप के आंकड़ों के आधार पर बताया कि इस सीजन में IPL की TVR 4.72% है। यह टारगेट ऑडियंस का प्रतिशत है। इसका मतलब किसी इलाके में अगर 100 टीवी ऑन हैं तो 4.72 प्रतिशत का मतलब उनमें से चार से पांच टीवी पर मैच देखा जा रहा है।
यह पिछले 6 सीजन में दूसरा सबसे कम आंकड़ा है। इससे पहले पिछले साल सबसे कम 3.68 TVR था। हालांकि, 2018 से 2020 के बीच TVR में बढ़ोतरी दर्ज की गई थी।
वहीं इस बार IPL के 16वें सीजन में टीवी पर 27.4 करोड़ दर्शकों ने मैच देखे। इसमें 2.5 करोड़ लोग घर से बाहर टीवी देखने वाले हैं। इन्हें हटा दिया जाए तो पिछले 6 सीजन में यह आंकड़ा दूसरा सबसे कम है।
दूसरी ओर डिजिटल प्लेटफॉर्म पर मैच देखने वालों की संख्या बढ़ रही है। IPL के ओपनिंग हफ्ते में ही 550 करोड़ से ज्यादा व्यूज डिजिटल प्लेटफॉर्म पर मिले। यह IPL के डिजिटल प्लेफॉर्म पर पहले हफ्ते का रिकॉर्ड भी है। वहीं 147 करोड़ की कमाई भी हुई।
राजस्थान रॉयल्स और चेन्नई सुपर किंग्स का मैच डिजिटल प्लेटफॉर्म पर सबसे ज्यादा लोगों ने देखा
राजस्थान रॉयल्स और चेन्नई सुपर किंग्स के बीच हुए मैच को डिजिटल प्लेटफॉर्म पर 2.3 करोड़ दर्शकों ने देखा। जो डिजिटल फॉर्म पर सबसे ज्यादा संख्या में देखने जाना वाला मैच रहा। इससे पहले 2019 में IPLका फाइनल मैच डिजिटल प्लेटफॉर्म पर सबसे ज्यादा 1.86 करोड़ दर्शकों ने देखा था।
टीवी पर एडवर्टाइजर्स की संख्या में भी 40 प्रतिशत की गिरावट
टीवी पर मैच देखने वालों की संख्या में ही नहीं कमी आ रही है, बल्कि टीवी पर एडवर्टाइजर्स की संख्या में भी 40 प्रतिशत की गिरावट आई है। पिछले साल टीवी पर 64 एडवटाईजर्स ने ऐड दिए थे, जबकि इस साल संख्या में कमी आई और केवल 35 एडवटाईजर्स ने ऐड दिए।
वहीं जियो सिनेमा ने 500 से ज्यादा एडवर्टाइजर्स को भी अपने साथ जोड़ा है। इनमें कैस्ट्रॉल, टीवीएस, ओरियो, अल्ट्राटेक सीमेंट जैसे पुराने ब्रांड शामिल हैं, जो धीरे-धीरे अपने विज्ञापन खर्च को टीवी से डिजिटल की ओर ले जा रहे हैं। इसके साथ-साथ ड्रीम 11, PhonePe, अमेजन, रैपिडो जैसे डिजिटल-फर्स्ट ब्रांड भी शामिल हैं। ऐसे में जियो सिनेमा आईपीएल की टोटल ऐड सेल्स के 60% पर कब्जा कर सकता है।
2 अलग-अलग मीडिया नेटवर्क ब्रॉडकास्ट कर रहे IPL
IPL के 16वें एडिशन को दो अलग-अलग मीडिया नेटवर्क ब्रॉडकास्ट कर रहे हैं। रिलायंस के जियो सिनेमा के पास डिजिटल और स्टार स्पोर्ट्स के पास टेलीविजन के राइट हैं। डिज्नी स्टार ने भारतीय महाद्वीप के TV राइट्स को 23,575 करोड़ रुपए में खरीदा था। वहीं वायकॉम 18 (जियो सिनेमा) ने भारतीय महाद्वीप के डिजिटल राइट्स को 20,500 करोड़ रुपए में और चुनिंदा 98 मैचों के नॉन एक्सक्लूसिव डिजिटल राइट्स को 3,258 करोड़ रुपए में खरीद था। जियो IPLके मैच फ्री में दिखा रहा है।